নিউ গড়িয়ায় বৃদ্ধা খুনের কিনারা! গ্রেফতার আয়া ও তার সঙ্গী

ওয়েব ডেস্ক : নিউ গড়িয়ায় (New Garia) বৃদ্ধা খুনের ঘটনায় আয়া ও তার সঙ্গীকে গ্রেফতার করল পুলিশ (Police)। রায়দিঘি থেকে তাদের গ্রেফতার (Arrest) করা হয়। পুলিশ সূত্রে খবর, লুটের উদ্দেশ্যে এই খুন করা হয়েছে। ধৃতদের কাছ থেকে লুট করা গয়না উদ্ধার হয়েছে বলে খবর।

শুক্রবার নিউ গড়িয়ায় (New Garia) বৃদ্ধা বিজয়া দাসের খুনের বিষয়টি সামনে এসেছিল। বাড়ির পরিচারিকা ভোরে সাফাইয়ের কাজ করতে এসে বৃদ্ধার মৃত দেহ সিঁড়ির কাছে মৃত অবস্থায় পড়ে থাকতে দেখেন। যা দেখে আঁতকে উঠেছিলেন ওই পরিচারিকা। এর পর খবর দেওয়া হয় পুলিশের কাছে। পুলিশ এসে দেহ উদ্ধার করে ময়না তদন্তের জন্য পাঠিয়। সূত্রের খবর, ময়নাতদন্তের পর চিকিৎসকরা পুলিশকে জানিয়েছেন, বৃদ্ধাকে গলা টিপে, মাথা ও মুখে আঘাত করে খুন করা হয়। তবে শুধু বৃদ্ধাকে খুন নয়, মৃতার অসুস্থ স্বামী প্রশান্ত দাসকে একতলায় একটি খাটের তলায় ঢুকিয়ে দিয়েছিল খুনিরা। পরে তাকে উদ্ধার করা হয়।

আরও খবর : স্কুল সার্ভিস কমিশনের শিক্ষক নিয়োগ পরীক্ষা সেপ্টেম্বরেই

ঘটনার পরেই তদন্তে নেমেছিল পুলিশ (Police)। সংগ্রহ করা হয়েছিল বাড়ির সিসিটিভি ফুটেজও। জানা গিয়েছে, সাত মাস আগে এক আয়া সেন্টার থেকে ওই অভিযুক্ত আয়াকে নিয়োগ করা হয়েছিল। সম্প্রতি গৃহের কর্তা প্রশান্ত দাসের অস্ত্রপ্রচার হওয়ার কারণে তাকেই দেখভাল করতো ওই আয়া। সম্প্রতি বেশ কিছুদিন ছুটি নিয়েছিল সে। এর পর গত ১৭ অগাস্ট থেকে ফের কাজে যোগ দেয় অভিযুক্ত আয়া। জানা গিয়েছে, ওই আয়া সকাল আটটা থেকে রাত আটটা পর্যন্ত কাজ করার জন্য ৪০০ টাকা করে পেত।

পুলিশ সূত্রে খবর, সিসিঠিভি ফুটেজ খতিয়ে দেখে পুলিশ জানতে পারে, অভিযুক্ত আয়াকে বাড়িতে আসতে দেখা যায়। কিন্তু এর পরে বন্ধ হয়ে যায় সিসিটিভি। এমনকি বন্ধ করে দেওয়া হয় বাড়ির মেন সুইচও। পুলিশের প্রাথমিক অনুমান, চিকিৎসার জন্য বাড়িতে টাকা রাখার খবর হয়তো জানতে পেরেছিল অভিযুক্তরা। সেই মতো সঙ্গীকে নিয়ে ওই বাড়িতে হানা দেয় আয়া আশালতা সর্দার ও তার সঙ্গী। এর পর খুন ও লুটপাটের পর উধাও হয়ে যায় তারা। তার পরেই তল্লাশি চালিয়ে রায়দিঘি থেকে অভিযুক্তদের গ্রেফতার করে পুলিশ।